SKRIFTLIG FORESPØRGSEL P-1270/02

af Konstantinos Hatzidakis (PPE-DE) til Kommissionen

(26. april 2002)

Om: Byggesjusk i forbindelse med projekter, der modtager støtte fra den anden fællesskabsstøtteramme, og de græske myndigheders reaktion

Kommissionen har i sit svar på mine forespørgsler E-3197/01 og P-2890/01(1) oplyst, at den ikke har nye oplysninger om byggesjusk i forbindelse med projekter, som udføres i Grækenland med fællesskabsstøtte. I det samme svar gjorde Kommissionen opmærksom på, at den græske regering ikke har svaret på de to skrivelser, som Kommissionen har sendt den den 29. januar 2001 og 2. juli 2001. Af denne grund vil den, som den skriver i sit svar, sende en ny skrivelse til de græske myndigheder.

Har Kommissionen modtaget nyere oplysninger om antallet af tilfælde af byggesjusk fra april 2000 og derefter?

Har Kommissionen fået meddelelse om den konkrete afslutning af de kategori 2 og 3 sager, som beskrives i mit spørgsmål E-3197/01?

Har de græske myndigheder på grundlag af Kommissionens forordning EF 1681/94(2) af 11. juli 1994 fremsendt en meddelelse (udover den som nævnes i svaret på skriftlig forespørgsel E-1894/01(3)) til Det Europæiske Kontor for Bekæmpelse af Svig vedrørende uregelmæssigheder og tilbagebetaling af beløb, der uberettiget er udbetalt inden for rammerne af finansieringen af strukturpolitikkerne, samt om oprettelsen af et informationssystem på dette område? Hvis ikke, hvilke følger vil dette få, og hvilke foranstaltninger agter Kommissionen at træffe?

(1) EFT C 309 E af 12.12.2002, s. 2.

(2) EFT L 178 af 12.7.1994, s. 43.

(3) EFT C 134 E af 6.6.2002, s. 5.

Supplerende svarafgivet på Kommissionens vegne af Michel Barnier

(7. august 2002)

På det seneste møde i overvågningsudvalget, som fandt sted i Athen den 25.-26. april 2002, oplyste de græske myndigheder Kommissionen, at selskabet ESPEL frem til juli 2001 havde foretaget 2 726 inspektioner vedrørende 1 816 kontrakter angående offentlige arbejder.

64,5 % af de kontrollerede tilfælde er blevet klassificeret i kategori 1, dvs. projekter, der ikke giver problemer, eller som kun frembyder sekundære mangler, der skal udbedres af de pågældende entreprenører selv. 33,6 % af de kontrollerede tilfælde henhører under kategori 2, dvs. projekter, der frembyder væsentlige mangler, som ikke har sikkerhedsmæssige følger, men som vil medføre større udgifter til vedligeholdelse. Disse ekstra udgifter skal trækkes fra udbetalingerne til de pågældende entreprenører. 1,9 % af de kontrollerede tilfælde falder under kategori 3, dvs. projekter, som frembyder alvorlige mangler, der ikke kan afhjælpes. I disse tilfælde skal de pågældende entreprenører for egen regning foretage hel eller delvis ombygning.

De anførte tal antyder en forbedring af situationen i forhold til december 1999, hvor procentsatserne androg henholdsvis 48,6 %, 47,9 % og 3,5 % for de tre kategorier. De græske myndigheder har endnu ikke informeret Kommissionen om resultaterne af de skridt, der er taget i forbindelse med sagerne i kategori 2 og 3. Kommissionen har i øvrigt for nylig mindet de pågældende myndigheder om nødvendigheden af at meddele disse resultater hurtigst muligt med henblik på afslutningen af de forskellige programmer inden for fællesskabsstøtterammen for perioden 1994-1999.

Desuden har Det Europæiske Kontor for Bekæmpelse af Svig ikke modtaget andre informationer i henhold til Kommissionens forordning (EF) nr. 1681/94(1) end dem, der er indeholdt i Kommissionens svar på det ærede medlems skriftlige forespørgsel nr. 1894/01(2).

(1) Kommissionens forordning (EF) nr. 1681/94 af 11. juli 1994 om uregelmæssigheder og tilbagebetaling af beløb, der uberettiget er udbetalt inden for rammerne af finansieringen af strukturpolitikkerne, samt om oprettelse af et informationssystem på dette område.

(2) EFT C 134 E af 6.6.2002.